ՅՈՎՀԱՆՆԷՍ ՄԱՆԴԱԿՈՒՆԻ, ՃԱՌԵՐ
 
ՅԱՌԱՋԱԲԱՆ
 
         Հոգեկան խոր բերկրանքով կ՚ողջունենք մեր աւագ հոգեւոր եղբօր՝ Գերշ. Տ. Եփրեմ Արք. Թապագեանի Յովհաննէս Կաթողիկոս Մանդա-կունիի մտքէն, հոգիէն եւ սրտէն բխած ՃԱՌԵՐ հատորին լոյս ընծայումը, որ Հայ Եկեղեցւոյ հայրաբանական գրականութեան կարեւոր նպաստ բերելու եւ հայ հաւատացեալը Աստուծոյ առաւե՛լ մերձեցնելու նախան-ձախնդրութիւնը կը դրսեւորէ:
         Այս աշխատասիրութիւնը կատարուած է այն ֆրանսական թարգ-մանութեան ենթահողին վրայ, զոր Եփրեմ Վարդապետ, իր աստուա-ծաբանական բարձրագոյն ուսման շրջագիծին մէջ, որպէս աւարտաճառ ներկայացուցած էր Փարիզի Institut Catholique-ի մէջ, Վենետիկի 1860 թուականի Տեառն Յովհաննու Մանդակունւոյ Հայոց Հայրապետի Ճառք գրաբար հրատարակութեան օգտագործումով: Այսօր, ՃԱՌԵՐ-ը աշխար-հաբարով հրատարակութեան կը յանձնուի Հայաստանէն ներս քրիս-տոնէութեան պետական կրօն հռչակման 1700-Ամեակի պանծացման առթիւ: 
         Հայ մատենագրութեան,–եւ յատկապէս Հայ հայրաբանութեան,– մատուցումը մեր ժողովուրդի զաւակներուն, դժբախտաբար պարագա-յական եւ հարեւանցի եղած է: Յարաբերաբար մեր հոգեւոր ծով գրա-կանութեան, որքա՜ն քիչ են մեր եկեղեցւոյ ուսուցումներն ու հայրերուն խրատները մեր հաւատացեալներու հոգեկերտումին եւ կրօնական դաս-տիարակութեան ակնաղբիւրին բացող գիրքերն ու արդի հաղորդակ-ցական միջոցներով իրականացող կարելիութիւնները: Այս հատորը, որ կ՚անդրանցնի զուտ բանասիրական յաւակնութիւն մը, կոչուած է Հայ հոգեւոր գրականութեան վաւերական դէմքերէն Մանդակունի Հայրա-պետին հետ հաղորդութեան մէջ դնելու Հայ հաւատացեալ ընթերցողը. առաւել, անոր հոգիի աչքերուն դիմաց պարզելու այն քրիստոնէական պատուիրանները որոնք Մանդակունի Հայրապետի հոգեւոր ծառայութ-եան մէջ իրողացան եւ այսօր, ապաքրիստոնէացնող մարտահրաւէրներու դիմաց, աստուծահաճոյ կենցաղավարութեան կը հրաւիրեն բոլորս՝ 5-րդէն 21-րդ դար հեզասահ կամրջումով: 
         Հայոց պատմութենէն մեզի հասած տեղեկութիւններուն համաձայն, Յովհան Մանդակունի սերած է նախարարական տունէ եւ ապրած ու գործած մօտաւորապէս 420–490 տարիներուն: Ան կը պատկանի կրտսեր թարգմանիչներու դասին, որպէս արժանաւոր աշակերտ Ս. Սահակ Կաթողիկոսի եւ Ս. Մեսրոպ Մաշտոցի յաջորդած սերունդին: Զինք կը գտնենք Հայ Եկեղեցւոյ հայրապետական գահին վրայ՝ զոր բազմաբեղուն գործունէութեամբ կը փառաւորէ 478–490 թուականներուն: Իր անունը անքակտելիօրէն շաղկապուած կը մնայ Վահանեանց Շարժումին հետ, որ յանգեցաւ Վահան Մամիկոնեանի Հայաստանի մարզպան նշանակման՝ 485 թուականին: Յովհան Մանդակունի Կաթողիկոս Դուինի եկեղեցւոյ մէջ գլխաւորեց այս յաղթական անկիւնադարձը նշող տօնախմբութիւնը եւ հայրական գուրգուրանքով ողջունեց Հայ ժողովուրդի կրօնական ու ազգային անկախութեան խորհրդանիշը հանդիսացող նոր մարզպանը, նաեւ այս առթիւ խօսելով պատմական ճառ մը:
            Յովհան Մանդակունի արդարօրէն կը նկատուի Հայ Եկեղեցւոյ ամենէն լուսաւոր դէմքերէն մին, որ իբր մեծագործ հայրապետ եւ առաքինի հոգեւորական իր ամբողջական նուիրումը կեդրոնացուց իր զաւակներուն առաւել քրիստոնէացման եւ իր եկեղեցիին բազմերես բարեզարդման: 
Յառաջաբանի մը սահմանները կրնան միայն Յովհան Մանդակունի Հայրապետի գործունէութեան ուրուագծային մէկ պատկերը պարփակել, ուր երեւան կու գայ ՄԵԾ ԲԱՐԵԿԱՐԳԻՉ-ը, որուն կը պարտինք մատե-նագրական ճոխ վաստակ մը՝ ճառեր, խրատներ, աղօթքներ, քարոզներ, մաղթանքներ, շարականներ, թարգմանութիւններ եւ ատենախօսութիւն-ներ, Հայ Կանոնագիրքին մէջ անցած կանոններ, Ծիսարան-Մաշտոցի եւ Ձեռնադրութեան Մաշտոցի խմբագրութիւնը եւ առհասարակ ցարդ պահպանուած արարողակարգի ու ծիսակատարութեան հիմնական ձեւաւորումը, ժամակարգութեան կարգաւորումն ու ճոխացումը, վանա-կանութեան ծաղկումը եւ եկեղեցիներու շինարարութիւնը:
Աւարայրեան գոյամարտին յաջորդող քաղաքական անորոշութ-իւններու լոյսին տակ, Մանդակունի Հայրապետին մէջ վարչական, հոգեւոր, ազգային եւ մշակութային իրագործումներու ճարտարապետը գնահատելով, տեղին է մէջբերել Մաղաքիա Արք. Օրմանեանը, որ իրաւամբ մեր պատմութեան այս դարձակէտը աստուածային միջա-մըտութեամբ կ՚ըմբռնէ. «Եթէ յանկարծ կը տեսնենք որ արժանաւոր եւ կարող գլուխ մը կ՚ելլէ մէջտեղ, պէտք է ընդունիլ թէ նախախնամական ուղղութեամբ մը տեղի կ՚ունենար» (Ազգապատում, Ա. Հատոր, Մասն Ա., էջ 452): Միաժամանակ, այս նախախնամական ներգործութիւնը երկարա-ձըգուած կը տեսնենք այն երանելի իրողութեան վրայ, որ հակառակ մեր ազգին կրած բազմաթիւ հոգե-մտաւոր արժէքներու կորուստին, Ման-դակունի Հայրապետին գրական ժառանգութիւնը պահպանուած է Հայ ազգի դարաւոր գանձարանին մէջ, մինչ այլ հայրերու արտադրութիւնները անհետ ոչնչացած են մեր թշնամիներու աւարին ու աւերին հետ…:
Մանդակունի Հայրապետի համապարփակ կարողութիւնները ամ-փոփելով, մեր ուշադրութիւնը կը սեւեռենք ՃԱՌԵՐ-ուն վրայ, Հ. Բարսեղ Վ. Սարգիսեանի հետ ամբողջապէս համաձայն գտնուելով. «Տեսանք զՅովհ. Մանդակունի իբրեւ հայր հայրենեաց, իբրեւ տիպար ճշմարիտ հովուի, որ իւր անձը կը դնէ ի վերայ ոչխարաց. իբրեւ բարեզարդիչ եկեղեցւոյ եւ վանականաց, իբրեւ կարգաւորող ժամակարգութեան, Պատարագամատոյցի եւ ծիսից Հայաստանեայց եկեղեցւոյ. իբրեւ իմաս-տուն քաղաքագէտ ի ղեկավարութեան: Իսկ ի հետեւեալն պիտի տեսնենք զնա իբրեւ կիրթ մատենագիր, անսովոր պերճախօս եւ հուսկ իբրեւ՝ աշխարհահայեաց եւ ներկուռ բարոյախօս» (Քննադատութիւն Յովհան Մանդակունւոյ եւ Իւր Երկասիրութեանց Վրայ, էջ 32):
ՃԱՌԵՐ-ուն մասնայատկութիւնները եւս միայն կարելի է հպանցիկ գնահատումի ենթարկել այս յառաջաբանի նեղ պարունակին մէջ եւ ընդգծել հետեւեալ իրողութիւնները.
Առաջին, Հայ Եկեղեցւոյ երախտարժան հայրը միայն իր երկրաւոր կեանքով ու երկնային երանութեամբ չէ մտահոգուած: Ան հարազատ թարգմանը կը հանդիսանայ այն ճշմարտութեան, թէ քրիստոնեային,–ու մանաւանդ կրօնաւորին,– հոգիի փրկութիւնը անհատապաշտ եւ եսա-կեդրոն ձգտում մը չի՛ կրնար ըլլալ, այլ եկեղեցին՝ հաւատացեալներու գունդը՝ Աստուծոյ առաջնորդելու, աստուածանմանութեան հասցնելու եւ Երկինքի Արքայութեան արժանացնելու պարտաւորութեամբ կը ծանրա-նայ անոր ուսերուն վրայ: Այս առումով որքա՜ն պերճախօս են այս խօսքերը. «Քանի աստուածային սէրը մեր փրկութեան համար անկարելին կարելի կը դարձնէ եւ ի շահ եւ յօգուտ լսողներու կը ջանայ նեղ եւ նուրբ ծերպերէն ներս մտնել, հետեւաբար նայէ՛ աստուածային խօսքի զօրութեան «թէ գնա եւ եղբայրդ դարձի բեր որպէսզի մեղքերդ քաւուին». որովհետեւ կ՚ըսէ (Ս. Գիրքը), ան որ մոլորած անձ մը կ՚աշխատի դարձի բերել, իր մեղքերու բազմութիւնը կ՚անհետացնէ եւ ան որ պատուականը անարգէն կ՚անջատէ Աստուծոյ բերան պիտի կոչուի» (էջ 66):
Երկրորդ, Աստուածաշունչի բանիբուն վարդապետը Սատանան խորտակելու, չարը յաղթահարելու եւ մեղքը թօթափելու համարձակ հոգեւոր կոչ կը կատարէ եւ քրիստոնէական բարոյական սկզբունքները երկնատուր պատգամներու առուակով կը հոսեցնէ իր ժողովուրդի զաւակներուն առօրեային մէջ: Կարելի չէ քրիստոնէութիւնը ուղղա-փառօրէն ապրիլ առանց վարդապետական սկզբունքներու (Ս. Երրոր-դութեան ըմբռնում, Ս. Հաղորդութեան արժանաւորութիւն, աղօթական կեանք), զորս կ՚ագուցէ ապաշխարութեան, պահեցողութեան, քրիստո-նէավայել կենցաղի, մոլութիւնները վանելու եւ առաքինութիւններով զարդարուելու հրամայականին հետ, զանոնք Յիսուս Քրիստոսի անփո-խարինելի ներգործութեամբ պայմանաւորելով. «Ան, որ ժամանակներէն առաջ էր եւ նախքան վախճանը՝ երկիր իջաւ մարդոց կեանքի եւ փրկութեան համար. (եղաւ) միջնորդ Աստուծոյ եւ երաշխաւոր աշխարհի. պատարագ Հօր եւ մարդոց փրկութիւն. Զատիկ աշխարհի եւ տօն տիեզերքի, մարդոց Հովիւ եւ թշնամիներուն պահապան. կեանք տուող եւ յարութեան աւետաբեր. կեանքի բաշխիչ եւ արքայութեան միջնորդ. աշխարհի խաղաղարար եւ խաւարեալներու լուսատու. կեանքի ցերեկ եւ պարգեւներու բաշխող. արդարներուն փառք եւ մեղաւորներուն փրկութիւն. ապրողներուն կեանք եւ մեռելներու յարութիւն: Անոր յաւիտեան փառք ըլլայ» (էջ 210):
         Երրորդ, Մանդակունի Հայրապետ կը մնայ մեր ժամանակակիցը, որովհետեւ իր մատնանշած յոռի երեւոյթները,–թուելու համար մի քանին՝ բամբասանք, նախանձ, ատելութիւն, ոխակալութիւն, գողութիւն, գինե-մոլութիւն, սեռային խառնակութիւններ, կախարդութիւն,– կը շարունա-կեն քաղցկեղի նման կրծել մեր հոգիները եւ մեզ դժոխքի կրակին դատա-պարտել. մինչ, իր աստուածսիրութեան, ընկերսիրութեան, ողորմութեան եւ մխիթարութեան խրատները կը յուշեն մեր անձերը Աստուծոյ նախա-խընամութեան վստահելու առաքինութիւնը՝ «Աստուած զօրաւոր է մեզ պահելու այս տիեզերքի բոլոր չարիքներէն ու փորձութիւններէն, որպէսզի Ս. Հոգւոյ միջոցաւ կարենանք Քրիստոսի ողորմութեան արժանանալ» (էջ 184), որպէս մեկնակէտ այս աշխարհին մէջ քրիստոնէական համայնական կեանք կերտելու եւ յաւիտենական կեանքին ակօսները բանալու:
         Չորրորդ, ՃԱՌԵՐ-ը քրիստոնէական պարզ յորդորական գրակա-նութիւն մշակելու չի՛ միտիր, այլ կը ձգտի մոլութիւնները ձաղկելու եւ զանոնք միանգամ ընդ միշտ հաւատացեալին կեանքէն արմատախիլ ընելու, եւ աստուածաշնորհ առաքինութիւններով օրհնուած կենցաղա-վարութեան մը հրաւիրելու՝ մի՛շտ յաւիտենական կեանքի պայծառ տես-լականով. «Եթէ (մարդ) շատ մը բարեգործութիւններ կատարէ, զանազան առաքինութիւններ եւ տարբեր տեսակի բարի վարք ու կենցաղ ունենայ ո՛չ մէկ օգուտ պիտի քաղէ այդ բոլորէն եթէ երբեք իր սրտին մէջ նախանձ եւ ատելութիւն ունենայ: Հետեւաբար, աճապարէ ու խաւարապատ մեղքերէդ հրաժարէ եւ արտասուքով մեղա՜յ ըսէ Տիրոջ այնպիսի ձեւով մը որ կարենաս լսել Քրիստոսի խօսքը. «Եկէք Հօրս կողմէ օրհնեալներ եւ ժառանգեցէք այն արքայութիւնը որ ձեզի համար պատրաստուած է», որուն փառք յաւիտեանս յաւիտենից, ամէն» (էջ 91):
            Վստահ եմ, որ մեր մատենագրութեան նուիրեալներուն եւ ՃԱՌԵՐ-ը որպէս հոգեւոր սնուցումի մատրուակ ըմբոշխնող հաւատացեալներուն հարազատ թարգմանը կը հանդիսանամ անգամ մը եւս շնորհակալութիւն յայտնելով Եփրեմ Սրբազանին, որ մեզ Մանդակունի Հայրապետին ներաշխարհէն ներս առաջնորդեց: Միաժամանակ տեղին կը նկատեմ այս առթիւ յիշեցնելու, թէ այս հատորը մեզ կը դնէ երկու հրատապ հրա-մայականներու դիմաց, որոնք առնչուած են Հայ Եկեղեցւոյ այնքա՜ն յեղ-յեղուած բարեկարգութեան հետ եւ 1700-Ամեակի շրջագիծին մէջ որպէս հրամայական պահանջ կը ներկայանան. 
Առաջին, Հայ հայրաբանութեան աշխարհաբար ժողովրդական հայացումը եւ օտար լեզուներու թարգմանութիւնը պէտք է կատարել անյապաղ՝ որպէս Հայ աստուածաբանական մտածողութեան բիւրեղ արտայայտութիւն եւ հոգեւոր արմատներու վերընձիւղման նախա-ձեռնութիւն: 
Երկրորդ, Հայ Եկեղեցւոյ նոր սուրբերու եւ վկաներու սրբադասման գործընթացին մէջ պէտք է Յովհան Մանդակունի Հայրապետին վաս-տակաշատ անձին ու գործին արժանի տեղ ընծայել՝ սուրբին յիշատակը փառաբանող շարականի կանոնի յօրինումով:
 
Նարեկ Ծ. Վրդ. Ալեէմէզեան

